รายงานการกำกับดูแลกิจการของคณะกรรมการตรวจสอบ

คณะกรรมการตรวจสอบ ของบริษัท อีสเทิร์นไวร์ จำกัด (มหาชน) ประกอบด้วยกรรมการอิสระ 3
ท่าน ประกอบด้วย

1. นายลิขิต หงส์ลดารมภ์ ประธานคณะกรรมการตรวจสอบ

2. นางโฉมชบา สถาพรพงษ์ กรรมการตรวจสอบ

3. นายไชยวุฒิ จิตธิวงษ์ กรรมการตรวจสอบ

โดยได้รับการแต่งตั้งจากคณะกรรมการบริษัท
ประกอบด้วยกรรมการที่มีคุณสมบัติครบถ้วนตามที่กำหนดโดยตลาดหลักทรัพย์แห่งประเทศไทย
โดยผ่านหลักสูตรการอบรมบทบาทหน้าที่การเป็นกรรมการ คือ Directors Accreditation
Program (DAP), Directors Certification Program (DCP) และ Audit Committee
Program (ACP) โดยมีกรรมการ 2 ท่าน ที่มีความรู้และประสบการณ์ด้านบัญชีและการสอบบัญชี
พร้อมทั้งได้รับมอบหมายภาระหน้าที่และความรับผิดชอบตามที่กำหนดไว้ในกฎบัตรว่าด้วยคณะกรรมการตรวจสอบและตามบทบัญญัติของกฎหมายที่เกี่ยวข้อง
โดยยึดหลักการกำกับดูแลกิจการที่ดีตามข้อแนะนำของตลาดหลักทรัพย์แห่งประเทศไทย

ในรอบปี 2549 คณะกรรมการตรวจสอบได้มีการประชุมร่วมกันรวม 6 ครั้ง
และในบางครั้งได้ประชุมร่วมกับฝ่ายบริหารระดับสูง หัวหน้าหน่วยงาน
และผู้สอบบัญชีในวาระที่เกี่ยวข้อง ทั้งนี้ผลการปฏิบัติงานของ คณะกรรมการตรวจสอบโดยสรุป
มีดังต่อไปนี้

1. สอบทานงบการเงินรายไตรมาสและงบประจำปีของบริษัท และบริษัทย่อย เพื่อให้มั่นใจว่า
รายงานทางการเงินของบริษัทและบริษัทย่อยได้จัดทำขึ้นตามมาตรฐานการบัญชีที่รับรองโดยทั่วไปและมีการเปิดเผยข้อมูลอย่างเพียงพอและเชื่อถือได้
การรายงานและการใช้ข้อมูลภายในที่มีสาระสำคัญ
รวมทั้งรายการที่เกี่ยวโยงและรายการที่อาจจะมีความขัดแย้งทางผลประโยชน์
ตามเงื่อนไขทางธุรกิจและตามหลักเกณฑ์ที่ตลาดหลักทรัพย์ แห่งประเทศไทยกำหนด
เพื่อเสนอต่อคณะกรรมการบริษัทพิจารณาอนุมัติ

2. สอบทานและปรับปรุงระบบการควบคุมภายในให้มีประสิทธิภาพและประสิทธิผล
มีการปฏิบัติงานที่โปร่งใสถูกต้องตามระเบียบของบริษัท ปฏิบัติตามกฎหมายและข้อกำหนดต่างๆ
ที่เกี่ยวข้อง รวมทั้งดูแลไม่ให้เกิดความขัดแย้งทางผลประโยชน์

3. สอบทานการดำเนินงานของบริษัทตามหลักการกำกับดูแลกิจการที่ดี
โดยได้มีการสอบทานตามหลักการกำกับดูแลกิจการที่ดีตามแนวทางของตลาดหลักทรัพย์แห่งประเทศไทย
และพบว่าบริษัทสามารถปฏิบัติตามแนวทางดังกล่าวได้

4. คณะกรรมการตรวจสอบได้พิจารณาผู้สอบบัญชีและให้ความเห็นชอบเพื่อเสนอต่อ
คณะกรรมการบริษัท เพื่อขออนุมัติต่อที่ประชุมสามัญผู้ถือหุ้น โดยเสนอแต่งตั้งศาสตราจารย์เกษรี
ณรงค์เดช ผู้สอบบัญชีรับอนุญาตเลขที่ 76 และ / หรือ นางณัฐสรัคร์ สโรชนันท์จีน
ผู้สอบบัญชีรับอนุญาตเลขที่ 4563 แห่งสำนักงาน เอ.เอ็ม.ที. แอสโซซิเอท เป็นผู้สอบบัญชี ปี 2550
และกำหนดค่าสอบบัญชี

คณะกรรมการตรวจสอบมีความเห็นว่าจากรายงานของผู้สอบบัญชีและรายงานของผู้ตรวจสอบภายใน
แสดงให้เห็นว่างบการเงินและระบบการควบคุมภายในของบริษัทมีความเหมาะสมเพียงพอและมีการกำกับดูแล
กิจการที่ดี

ในนามคณะกรรมการตรวจสอบ

(นายลิขิต หงส์ลดารมภ์)

ประธานคณะกรรมการตรวจสอบ

ในการประชุมคณะกรรมการบริษัท ครั้งที่ 2/2550 เมื่อวันที่ 27 กุมภาพันธ์ 2550
คณะกรรมการตรวจสอบ 2 ท่าน
ร่วมกับคณะกรรมการบริษัทพิจารณาและสอบทานการบริหารจัดการระบบควบคุมภายในองค์กรด้านต่างๆ
ได้แก่ การควบคุมภายในด้านองค์กรและสภาพแวดล้อม ด้านบริหารความเสี่ยง
ด้านการควบคุมการปฏิบัติงานของฝ่ายบริหาร ด้านระบบสารสนเทศและการสื่อสารข้อมูล
และด้านระบบการติดตาม ปรากฏว่าบริษัทมีการบริหารงานอย่างเป็นระบบ
โดยมีเป้าหมายที่ชัดเจนในการกำหนดทิศทางในการดำเนินงานเพื่อให้มีประสิทธิภาพ
บริษัทได้เฝ้าติดตามเหตุการณ์ภายในและภายนอกองค์กรที่อาจมีผลกระทบอย่างต่อเนื่อง
คณะกรรมการบริษัทเห็นว่าบริษัทมีระบบการควบคุมภายในที่เพียงพอและเหมาะสมมีการดำเนินการปรับปรุงแก้ไขระบบงานตามที่ผู้ตรวจสอบระบบได้แนะนำและมีการประสานงานสอดคล้องกันอย่างเหมาะสม
จำแนกระบบการควบคุมภายในด้านต่างๆ ดังนี้

 ด้านองค์กรและสภาพแวดล้อม บริษัทมีการกำหนดโครงสร้างองค์กร หน้าที่ ผังการดำเนินงาน
ความรับผิดชอบ ตามลักษณะงาน มีระบบการอนุมัติ การจัดวางอำนาจหน้าที่อย่างชัดเจน
ซึ่งโครงสร้างพื้นฐานเป็นส่วนสนับสนุนให้มีระบบการควบคุมภายในที่ดี

 ด้านบริหารความเสี่ยง บริษัทมีการบริหารจัดการความเสี่ยงตามลักษณะของกิจการความ
เหมาะสมและประเภทของความเสี่ยงโดยประเมินจากปัจจัยภายใน ภายนอก
เพื่อหามาตรการป้องกัน และบริหารความเสี่ยงให้อยู่ในระดับที่ปลอดภัยต่อกิจการและพนักงานที่
องค์กรยอมรับได้ และไม่ส่งผลกระทบต่อการดำเนินงานของบริษัทเป็นสำคัญ

 ด้านการควบคุมการปฏิบัติงานของฝ่ายบริหาร
บริษัทกำหนดขอบเขตหน้าที่ของคณะกรรมการและฝ่ายบริหารตามลำดับขั้นอย่างชัดเจน
รวมถึงกำหนดอำนาจในการบริหารงานและอนุมัติรายการของแต่ละระดับตามความเห็นชอบของคณะกรรมการบริหารและคณะกรรมการบริษัท
เพื่อให้มีความโปร่งใส ดูแลผลประโยชน์ให้แก่ผู้ถือหุ้นและผู้มีส่วนได้เสีย
และไม่ก่อให้เกิดความขัดแย้งทางผลประโยชน์และผลประโยชน์ทับซ้อน

 ด้านระบบสารสนเทศและการสื่อสารข้อมูล
บริษัทมีการบริหารงานโดยนำสารสนเทศที่ทันสมัยและมีระบบการสื่อสารภายใน ภายนอกองค์กร
ที่รวดเร็ว และทันสมัย ได้มีการพัฒนาสารสนเทศอย่างต่อเนื่อง
เพื่อสนับสนุนองค์กรให้มีความคล่องตัวและเพิ่มศักยภาพในระบบงานและตอบสนองต่อการเติบโตของบริษัทที่
เห็นได้อย่างชัดเจน

 ด้านระบบการติดตาม บริษัทมีระบบการกำกับดูแลและวิธีการติดตามผล วิเคราะห์ข้อมูล
ประมวลและประเมินผล เพื่อจัดการบริหารงานได้อย่างมีประสิทธิภาพ
โดยให้ฝ่ายบริหารใส่ใจต่อการบริหาร จัดการที่รวดเร็วและสัมฤทธิ์ผลตรงตามเป้าหมาย
สามารถรายงานผลต่อคณะกรรมการบริษัทอย่างชัดเจนและสม่ำเสมอ

คณะกรรมการบริษัท ได้พิจารณาระบบการควบคุมภายในของบริษัทและรายงานของคณะกรรมการ
ตรวจสอบ อีกทั้งบริษัทได้แต่งตั้งบริษัท สำนักงาน ทีเอเอส จำกัด ผู้ตรวจสอบภายนอก
เพื่อเข้าตรวจสอบ สอบทาน และประเมินระบบการควบคุมภายใน
พร้อมข้อเสนอแนะและรายงานผลและรายงานความคืบหน้าของการปรับปรุง
ไม่พบข้อบกพร่องที่เป็นสาระสำคัญของระบบและการควบคุมภายในของบริษัท
คณะกรรมการบริษัทมีความเห็นว่าบริษัทได้มีระบบการควบคุมภายในและการบริหารงานที่ดีเพียงพอในระดับที่เชื่อมั่นได้
อีกทั้งสามารถประเมินและมีระบบควบคุมความเสี่ยงที่องค์กรยอมรับได้
การตรวจสอบภายในและผู้สอบบัญชีและผู้สอบทานของบริษัทมี ศักยภาพ
มีความสามารถในการตรวจทานระบบงานได้อย่างเต็มที่และมีประสิทธิภาพพอใจกับการเปิดเผยข้อมูลและประสานงานของผู้บริหาร
และคณะกรรมการบริษัทตระหนักดีว่าหากมีข้อผิดพลาดอันอาจเกิดขึ้นได้ก็จะสามารถระงับและแก้ไขได้ทันท่วงทีจากการมีระบบควบคุมและการตรวจสอบภายในที่ดีในระดับที่สมเหตุสมผล
ทั้งนี้ คณะกรรมการบริษัทได้ให้ความสำคัญและเพิ่มประสิทธิภาพในการควบคุมภายใน โดยในปี 2550
บริษัทได้จัดตั้งหน่วยงานตรวจสอบภายในของบริษัทเอง